地名: 平康 (江原道, 縣（監）)
年: 1545.0

○安邊府使李久書狀內: "罪人瑠削髮變服, 隱伏于府地金剛山連脈黃龍山上峰巖下, 兔山縣監李坎男、新溪縣令卞應夢、伊川縣監曺季文、平康縣監朴光國、谷山郡守申洙, 率其瑠奴無應松, 到于黃龍山麓李雄家, 與雄次子論善, 直到巖下捕捉。" 云。 傳曰: "今見書狀, 至爲喜矣。 別爲措置, 宣傳官及禁府郞廳等, 發遣拿來, 俾無逃避與自盡之弊。" 彦迪回啓曰: "卽行移於一路所經各官, 軍人多數抄發, 與宣傳官等, 同意次次護送。 若有推問節次, 則使兔山縣監李坎男領來, 坎男若還本官, 則令安邊府使李久, 領來何如?" 傳曰: "啓意爲當。 其瑠奴子及止接家人等, 一時竝拿來。"

○甲午/領府事洪彦弼、領議政尹仁鏡、右議政李芑、左贊成李彦迪、戶曹判書沈連源、吏曹參判愼居寬、大司憲崔輔漢、大司諫羅世纉、左承旨宋世珩、禮賓寺正李巙、弘文館校理李首慶, 會于慶會南門外,
                【以前推官命招故來會。 輔漢雖非前推官, 以憲長來參, 李巙、李首慶, 皆以前問事郞廳有故, 故代之。】
              啓曰: "罪人瑠已拿來, 請推鞫。" 答曰:"推之。" 卽拿致瑠于庭中, 問: "汝身犯大罪, 勢不得免, 何故在逃乎?" 瑠曰: "臣去八月二十二日, 聞朝廷有事, 往尹任家, 不見任, 見李德應, 問以何事, 答曰: ‘余亦不知。’ 欲坐語則德應請去, 臣還于家。 臣自少推命, 壽限不長, 宜入山林。 然常時宗親, 不可無緣出歸, 適家門尊長喪敗, 因此而出, 別無他情。 二十三日, 往楊州、高嶺寺, 欲見僧奴敬元, 則敬元乃在傍寺金剛庵, 卽使人招敬元。 仍率歸楊州
              長水院村舍, 留二日, 而從城外南山麓, 還到楊花渡江亭。 仍留聞見, 而臣本無罪, 又知朝廷不追捕, 乘船而下, 到泊于黃海道
              白川地止宿。 其後十餘日, 行到咸鏡道
              安邊地李雄家, 自此入黃龍山, 龍淵草幕,
                【在安邊】
              頹落已盡, 勢不可住, 結木爲窟於其下, 削髮以居焉。 其餘道路止宿處, 則精神錯亂, 不得記憶, 問于敬元則可知矣。" 推官等啓曰: "瑠不直納招, 固當刑訊。 但大罪之人, 殞命可慮, 請據前日罪人之供, 壓膝、烙刑, 多方詰問, 不服然後刑訊。 其餘事干人等, 令禁府推之何如?"
                【事干, 乃敬元、無應松、李雄、論善、永守、永文等。】
              答曰: "不小獄事, 安肯容易承服? 據李德應等招辭推問, 其餘人, 自有定罪, 令禁府推之, 而敬元、無應松, 則瑠逃出辭緣及行路止宿人家, 一一推問。" 於是, 據德應等之供以問瑠, 瑠曰: "任雖欲推戴, 我朝廷豈肯從任? 萬無是理。" 壓膝不服, 用烙刑, 瑠曰: "臣以香使, 往禧陵, 則參奉羅湜曰: ‘聞尹任, 達于仁宗, 立汝爲君, 汝聞之乎?’ 臣曰: ‘未聞也。 汝於何得聞?’ 湜曰: ‘尹元老處聞之。’ 臣驚惶而答曰: ‘汝何以答元老乎?’ 湜曰: ‘桂林君宗室之末, 年亦老矣。 二主昇遐後, 則桂林老無餘生, 人亦不臣。’ 臣曰: ‘何以爲之? 欲自明焉。’ 湜曰: ‘自然消矣, 何必自明?’ 且往在癸卯年間, 臣將往全羅道溫水時, 告辭尹任, 任蹙額曰: ‘有何病而歸溫水?’, 臣答曰: ‘本有風病, 又沐浴後因往見光州妻祖母耳。’ 任曰: ‘我欲立汝爲君之言, 已播矣, 汝以何心, 出歸外方乎?’, 臣惶恐曰: ‘若聞此言, 則余何敢往?’, 因曰: ‘此言旣播, 我欲削髮爲僧。 又欲自明於上。’
                【中宗。】
              
              任曰: ‘上之所不問, 汝何以自明乎? 且位高宗親, 無端作僧, 則外人聞見, 必以爲異。 此言久則自至消散。’ 任又曰: ‘尹元衡, 有識之士也, 尹元老, 其兄弟中, 亦是別人, 此人得志, 則非但他人, 吾族赤矣。’ 臣一日, 又到任家, 任曰: ‘汝聞主上有眼疾乎?’ 答曰: ‘未聞’, 任曰: ‘一眼則有疾矣, 兩眼俱有疾與否, 未之知也。’ 臣答曰: ‘予亦未聞也。’ 任曰: ‘若兩眼皆病, 則何以聽政? 汝及鳳城中當立。’" 又訊杖三度, 瑠曰: "尹任常時畏元老得志, 欲達於仁宗, 臣及鳳城中, 立以爲君者, 無他, 鳳城則以其親王子也, 而又賢焉, 臣則以其任三寸姪也。" 又曰: "任以(柳瓘)
                  〔柳灌〕
                
              、柳仁淑, 爲當權宰相, 與朝廷共議, 欲以主上封上王, 當立臣及鳳城中, 共謀兇逆, 圖危宗社。" 推官等啓曰: "瑠已承服, 照律何如?" 答曰: "瑠之供, 只擧(柳瓘)
                  〔柳灌〕
                
              、柳仁淑, 將圖大事, 豈止此二人哉? 其必有他人, 更推之。" 回啓曰: "曾以此意推之, 但稱(柳瓘)
                  〔柳灌〕
                
              、柳仁淑, 而其餘人則李德應等之供, 已盡言之, 故照律矣。" 答曰: "知道。" 敬元之供曰: "余居坡州
              金剛草庵, 而八月二十二日, 上典率奴無應松來, 招余曰: ‘欲與爾遊山。’ 余因隨行。 到長水院村舍止宿, 還到江亭留一日, 乘船到泊黃海道
              白川地止宿, 九月初一日, 平山地止宿, 明日牛峰, 又明日兔山, 又明日江原道
              伊川地經宿, 而到平康, 始聞追捕之奇, 余曰: ‘當初不知如此之事而來矣, 今不可行也。’ 瑠曰: ‘余亦不知其何事也。 但叔父尹任被罪, 余亦恐以任之故, 被罪而出來。’ 云。 初六日到安邊地, 宿李雄家, 瑠曰: ‘余欲入金剛山, 勢不能行, 欲於此間隱匿。’ 云, 明日遂入黃龍山居焉。 其經宿人家, 則問于無應松, 余則未之知也。" 無應松之供, 與敬元無異, 而止宿處人, 亦不知其名。 但云: "余到李雄家, 托病留數日調保, 而難於得食, 發向黃海道
              江陰地。 而行到伊川, 得聞盜直甚嚴, 行路爲難, 欲還安邊, 則盜直亦如是云, 進退狼狽, 不得已到于兔山地, 被捉於盜直。" 推官以敬元、 無應松之供書啓, 答曰: "敬元、無應松皆曰名不知人家, 令禁府當更推之。" 尹仁鏡、李芑等啓曰: "瑠已照律, 當日行刑何如?" 傳曰: "知道。" 又啓曰: "今日行刑則別進香未安, 請退行何如?" 答曰: "初九日退行。" 仁鏡、芑又啓曰: "禁府囚人鄭惟沈, 已罷職矣, 當初婢永非, 以他人代納辭緣, 推問治罪。 其餘在囚奴婢, 竝令放送何如? 且鳳城君
              岏, 累發兇徒之供。 任之意雖在於瑠, 不可不禁防, 臺諫曾已論啓。 今雖不可加罪, 請禁防其家, 勿令任意出入何如? 自上欲爲保全之計, 故如是敢啓。" 答曰: "惟沈推之, 其餘人等放送。 鳳城雖累發於兇口, 年少之人, 不知其事, 而今又如是論啓, 必自然不爲出入矣。 前日臺諫論執, 亦以此意, 不允。 不須更啓。" 是夜, 以瑠凌遲於軍器寺前, 梟首三日, 因以手足, 傳示四方。

○丁酉/尹仁鏡、李芑、鄭順朋議啓曰: "李坎男功最重, 陞堂上爲當, 其餘守令,
                【新溪縣令卞應夢、谷山郡守申洙、伊川縣監曺季文、平康縣監朴光國。】
              賞加爲當。 李久事, 雖未及措置, 然捕瑠事目, 初七日頒布, 則監司祗受, 而又行移於各道, 恐中道遲滯, 必不得趁時而行, 故不及聞知而然也。 請依他守令例, 賞加爲當。 全霖免鄕, 其餘人次次論賞, 權應挺事, 上敎至當, 臣等已欲議啓矣。 請依守令例賞加。 且律文云: ‘民授民職, 軍授軍職。’ 前萬戶高舜衡, 軍職除授, 其餘,
                【訓導金連宗、閑良李應參、別監蔡亨山、座首陳厚ㆍ姜濱ㆍ韓澤。】
              依自願三階, 綿布二百匹中論賞, 兔山統將、
                【羅隱。】
              盜直等,
                【權戒孫等十人, 捕瑠奴無應松者也。】
              綿布論賞爲當。" 答曰: "皆如啓。" 仍傳曰: "前日劉寬, 告權城之事而推之, 則似爲不實。 然當今人心暴惡。 被告者受罪, 告者無賞, 則人誰肯告? 若不有告者, 自上何事知之哉? 劉寬不爲論賞, 於予中心甚爲未便, 何如?" 仁鏡等回啓曰: "(權成)
                  〔權城〕
                
              旣受其罪, 則劉寬固宜論賞。 但今方在喪, 三年後相當職除授爲當。" 答曰: "此意亦言于政院, 捧承傳。"

○兩司啓曰: "知中樞府事權橃, 懜不知是非, 多發不正之論, 以爲先朝舊臣, 留難至此, 物情甚爲未便。 請速命罷。 賞以勸功, 人主大柄。 瑠之見捉, 臣子孰不喜快? 然償功之格, 已有節目, 不宜濫加也。 事目內元有職者加三階, 資窮者陞堂上云。 兔山縣監李坎男, 元加中訓。 而非資窮者, 則不可陞堂上明矣。 所謂加三階者, 乃指堂下加資而言也。 然則坎男賞加, 宜止於通訓, 而今者特授通政重加, 與事目有異, 至爲未便。 請還收成命。 新溪縣令卞應夢、谷山郡守申洙、平康縣監朴光國, 亦以爲有功於捕瑠, 竝命特加, 捕瑠之功, 實本於坎男。 先捉瑠奴無應松, 因此而捕捉, 則應夢等之追到, 有何功勞乎? 況此人等, 皆以爲資窮, 當陞堂上, 堂上重加, 不可濫授無功之人。 請還收成命。 罪人羅湜, 累出兇徒之招, 罪犯非輕, 而流配南方近地, 殊無懲罪之意。 請移配極邊。 成子澤配所, 亦在妻鄕隣邑, 至爲未便。 請竝移配邊遠。" 答曰: "權橃, 如啓。 坎男事, 捕得如此兇逆大奸之人, 而通訓加則凡朝官計仕, 自然爲之矣, 豈以爲賞乎? 甚爲不關, 陞堂上何以言其過? 餘守令等雖曰追到, 不小罪人, 越境追捕, 一資何過? 雖直捕境內盜賊, 固當論賞矣。 羅湜、成子澤事, 如啓。"